Lebih 30 tan beras diagihkan kepada penduduk memerlukan
MUKAH: Lebih daripada
30 tan beras akan dan telah diagihkan kepada keluarga
yang memerlukan di kawasan Dewan Undangan Negeri (DUN) Tellian. Menurut Ahli Dewan
Undangannya, Yussibnosh Balo, jumlah itu merupakan fasa pertama bantuan berupa
makanan asas itu kepada penduduk yang terlibat. “Untuk fasa pertama kita telah
mengenalpasti 3,041 buah rumah dan pintu rumah panjang yang akan menerimanya.
Ia adalah terdiri daripada 1,608 buah rumah di kampung-kampung, dan 1,433 pintu
di rumah panjang. Sebuah rumah atau satu pintu akan menerima sekampit beras
seberat 10 kg,” ujarnya. Katanya, pengagihan telah
bermula pada 1 April dan dilaksanakan oleh Gabungan Parti Sarawak (GPS) N.57
Tellian. “Selain itu, kita juga
mengagihkan bantuan berupa makanan dalam bakul kepada 351 penerima yang terdiri
daripada OKU dan sakit. Food Basket yang bernilai RM50,000 ini
merangkumi beras lima kg, gula, minyak masak, tepung dan mi,” ujarnya lagi. Beliau berkata demikian kepada
media ketika menyaksikan penyerahan beras kepada penerima di Dewan Kampung
Tellian Tengah pada petang Khamis (2 April). Wakil rakyat ini juga
mendedahkan kemungkinan pada fasa kedua nanti mereka mungkin mengguna kaedah
lain cara pengagihannya. “Agihan fasa kedua nanti kita
mungkin memikirkan kaedah lain untuk mengagihkannya dan dalam bentuk food
basket sahaja. Dan di dalam masa yang sama, hanya beberapa orang sahaja
dalam satu masa. Malah, pada fasa pertama ini kita telah menasihati mereka
untuk sentiasa mematuhi penjarakan semeter,” ujarnya lagi. Menyentuh mengenai
senarai-senarai nama penerima, ujarnya, mereka memperolehinya daripada
pihak-pihak yang berkaitan. “Kita percaya senarai ini
adalah pada kumpulan yang disasarkan dan jikalah ada sedikit kekurangan atau
‘loophole’ dari segi itu, saya percaya fasa kedua kelak ia akan dapat
dikenalpastikan, dan apatah lagi 
seandainya ia dilanjutkan ke fasa ketiga kelak perkara sasaran mungkin
tidak jadi masalah lagi,”  katanya lagi. Kerajaan Sarawak telah memperuntukkan tambahan RM16.4
juta bagi bantuan kepada rakyat golongan sasar di negeri ini yang terjejas
teruk akibat Perintah Kawaln Pergerakan (PKP), dan RM200,000 untuk sebuah DUN.

PKP fasa pertama tamat pada
31 Mac 2020 dan fasa kedua yang bermula 1 April dijangka tamat pada 14 April
ini.



 
See author's posts
